﻿

На основу члана 5. став 3. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) и члана 17. став 1. и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чланом 38. став 1. Уредбе о општим условима за емисију и продају државних хартија од вредности на примарном тржишту („Службени гласник РС”, бр. 100/14, 78/17, 66/18, 78/18, 140/20 и 59/22),

Влада доноси

**ОДЛУКУ**

**о емисији дугорочних државних хартија од вредности**

1. Република Србија емитује дугорочне државне хартије од вредности ради финансирања буџетског дефицита, рефинансирања доспелих обавеза по основу јавног дуга, за финансирање инвестиционих и програмских пројеката и набавку финансијске имовине.

2. Основни елементи дугорочних државних хартија од вредности из тачке 1. ове одлуке су:

|  |  |
| --- | --- |
| Емитент | Република Србија |
| Износ емисије | 350.000.000 евра |
| Номинална вредност | 10.000 евра |
| Продајна цена | 10.000 евра |
| Датум емитовања | 22. јун 2022. године |
| Датум продаје | 22. јун 2022. године |
| Датум доспећа | 28. јун 2023. године |
| Купон | 2,40 % годишње |
| Начин продаје | директна погодба са квалификованим инвеститором |

3. Дугорочне државне хартије од вредности емитују се у нематеријализованом облику и региструју код Централног регистра, депоа и клиринга хартија од вредности АД Београд (у даљем тексту: Централни регистар).

4. Дугорочне државне хартије од вредности гласе на име.

5. Датуми доспећа купона су: 30. децембар 2022. године и 28. јун 2023. године. Уколико датум доспећа дугорочних државних хартија од вредности или датум доспећа купона падне у нерадан дан, исплата ће се обавити првог наредног радног дана.

6. Пренос власништва на дугорочним државним хартијама од вредности врши се 22. јуна 2022. године на одговарајуће рачуне квалификованог инвеститора у складу са правилима Централног регистра.

7. Примања остварена од емитовања државних хартија од вредности из тачке 2. ове одлуке на домаћем финансијском тржишту у 2022. години могу бити остварена највише до износа који буде утврђен у рачуну финансирања одређеном законом којим се утврђује буџет Републике Србије за 2022. годину.

8. Дугорочне државне хартије од вредности из тачке 2. ове одлуке могу да буду откупљене и пре рока њиховог доспећа, на захтев квалификованог инвеститора ако министар финансија или лице које он овласти о томе одлучи, по претходно прибављеној сагласности Владе у складу са чланом 39. став 8. Уредбе о општим условима за емисију и продају државних хартија од вредности на примарном тржишту („Службени гласник РС”, бр. 100/14, 78/17, 66/18, 78/18, 140/20 и 59/22).

9. Ова одлука ступа на снагу наредног дана од дана објављивања у „Службеном гласнику Републике Србије”.

05 број 424-4800/2022

У Београду, 16. јуна 2022. године

**Влада**

Председник,

**Ана Брнабић,** с.р.